**Informatīvais ziņojums par “Trīs jūru iniciatīvas koordinācijas darba grupas izveidi”**

**I. IEVADS**

Trīs jūru iniciatīva (turpmāk-TJI) ir ģeopolitiski un stratēģiski nozīmīga platforma reģionālās ekonomiskās konkurētspējas un sadarbības veicināšanā, Eiropas Savienības (turpmāk – ES) konverģences, kā arī transatlantisko saišu stiprināšanā.

TJI ir 12 Baltijas, Adrijas un Melnās jūras valstu iniciatīva, kuras mērķis ir veicināt ilgtspējīgu un praktisku projektu attīstību transporta, enerģētikas un digitālās komunikācijas sektoros. Politisko gribu un gatavību sadarboties šī formāta ietvaros ir apliecinājušas Latvija, Austrija, Bulgārija, Čehija, Horvātija, Igaunija, Lietuva, Polija, Rumānija, Slovākija, Slovēnija un Ungārija.

Atbalstot TJI definētos mērķus, Latvija TJI iesaistījusies kopš 2016. gada 25. augusta, kad Horvātijā notika pirmais TJI samits. Līdz šim notikuši četri TJI samiti: Horvātijā, Polijā, Rumānijā un Slovēnijā. TJI samitos Latviju pārstāvēja Valsts prezidents (Polijā un Slovēnijā), ārlietu ministrs (Rumānijā), kā arī Satiksmes ministrijas Tranzīta politikas departamenta direktors (Horvātijā). Piektajā TJI samitā 2020. gada 19.-20. oktobrī Igaunijā Latviju pārstāvēs Valsts prezidents.

**II. LATVIJAS IESAISTE TRĪS JŪRU INICIATĪVAS INVESTĪCIJU FONDĀ**

Sākotnēji TJI veidota kā valstu prezidentu diskusiju platforma reģiona konkurētspējas, savienojamības un labklājības veicināšanai. Uzstādīto mērķu realizācijai tika sāktas diskusijas par TJI ekonomisko dimensiju – TJI Investīciju fondu (turpmāk - Fondu). TJI Fonds dibināts 2019. gada 29. maijā, to izveidoja Polijas Nacionālā attīstības banka (*Bank Gospodarstwa Krajowego*, BGK) un Rumānijas Eksporta un importa banka (*EXIMBANK*), ieguldot Fondā 500 milj. eiro. Lēmumu par finansiālu ieguldījumu Fondā ir pieņēmušas Latvija, Igaunija, Polija, Rumānija un Ungārija. TJI Fonds veido finansiālu platformu, kura var piedāvāt reģiona infrastruktūras attīstīšanu, nodrošinot ilgtermiņa stratēģisko mērķu īstenošanu. Fonda struktūra paredz iespēju pievienoties gan institucionālajiem, gan privātajiem investoriem, t.sk. starptautiskajām finanšu institūcijām.

Saskaņā ar Ministru kabineta 2020. gada 7.  maija sēdes protokollēmumu Nr. 31, 1. § Latvijas valdība lēma par A/S “Attīstības finanšu institūcijas ALTUM” iesaisti TJI Fondā ar ieguldījumu līdz 20 milj. eiro. Ar šo valdības lēmumu Ekonomikas ministrija tika pilnvarota uzsākt pievienošanās procesu Fondam.

Aktuālā situācija, kuru radījusi COVID-19 vīrusa izplatība Eiropā un pasaulē, ir pastiprinājusi reģionālo ekonomisko saišu un pārrobežu infrastruktūras attīstības nozīmi.

**III. TRĪS JŪRU INICIATĪVAS KOORDINĀCIJAS DARBA GRUPA**

TJI struktūra paredz, ka katra dalībvalsts nozīmē nacionālo koordinatoru. Ministru kabineta 2020. gada 7. maija sēdes protokollēmuma Nr. 31. 1. § uzdod ārlietu ministram pildīt TJI nacionālā koordinatoru pienākumus. Koordinatora uzdevums ir nodrošināt ārpolitisku saziņu starp dalībvalstīm un koordinēt iesaistīto institūciju darbu. Lai sekmīgi pildītu nacionālā koordinatora pienākumus, ārlietu ministram jāizveido TJI koordinācijas darba grupa, iesaistot tajā Valsts prezidenta kancelejas, Ministru prezidenta biroja, Ārlietu ministrijas, Aizsardzības ministrijas, Ekonomikas ministrijas, Finanšu ministrijas, Satiksmes ministrijas, Vides aizsardzības un reģionālās attīstības ministrijas, kā arī A/S “Attīstības finanšu institūcija ALTUM”, Latvijas Investīciju attīstības aģentūras (LIAA) un Latvijas Tirdzniecības un rūpniecības kameras (LTRK) pārstāvjus.

Sekmīgai Latvijas iesaistei iniciatīvā, kā arī TJI politiskās un ekonomiskās dimensijas sinerģijas stiprināšanai ir svarīgs efektīvs koordinācijas mehānisms. Par darba grupas vadītāju jānosaka Ārlietu ministrijas valsts sekretārs. Savukārt par darba grupas vadītāja vietnieku — Ekonomikas ministrijas pārstāvis. A/S “Attīstības finanšu institūcijas ALTUM” nodrošina informācijas apriti, komunikāciju ar uzņēmumiem, kā arī regulāru darba grupas informēšanu par TJI Investīciju fonda pārvaldības efektivitāti.

Darba grupas sekretariāta funkcijas veiks Ārlietu ministrijas Centrālās un Dienvideiropas valstu nodaļa.

***Trīs jūru iniciatīvas koordinācijas darba grupas shēma:***

Ārlietu ministrs Edgars Rinkēvičs

Valsts sekretāra p.i. Ilgvars Kļava

Anete Kārkliņa-Lurope, 67016279

Anete.Karklina-Lurope@mfa.gov.lv